***ข่าวประชาสัมพันธ์***

สมาคมการตลาดฯ จับมือ เอสซีจี เปิดตัวการ**ประกวดแผนการสร้างแบรนด์**

**J-MAT Brand Planning Competition ครั้ง**แรก ชวนนิสิตนักศึกษาประลองไอเดีย ปั้นแบรนด์รักษ์โลก

ชิงเงินรางวัลและเงินสนับสนุนรวมกว่า **400,000** บาท

**“สมาคมการตลาดแห่งประเทศไทย” ร่วมกับ “เอสซีจี” เปิดเวทีให้นิสิต นักศึกษามาปล่อยของ ใน “J-MAT Brand Planning Competition ครั้งที่ 1” ครั้งแรกของประเทศ กับการประกวดไอเดียปั้นแบรนด์ที่ชวนคนมาร่วมรักษ์โลก “SCG Green Choice : คุณเลือกเพื่อโลกได้” ให้น้องๆ ได้ร่วมเรียนรู้ เปิดประสบการณ์นอกห้องเรียน และลงมือทำจริง พร้อมรับคำแนะนำจากแบรนด์กูรูระดับประเทศ** ชิงเงินรางวัลและเงินสนับสนุนรวมกว่า 400,000 บาท พร้อมโล่รางวัลและ เกียรติบัตร

*21 เมษายน 2565 - กรุงเทพฯ*​ : สมาคมการตลาดแห่งประเทศไทย นำโดย คุณชาคริต ดิเรกวัฒนชัย ประธานฝ่ายกิจกรรมและสมาชิกสัมพันธ์ ร่วมกับ คุณฎายิน เกียรติกวานกุล Head of SCG-HOME Consumer Solution Development   
เอสซีจี ร่วมแถลงข่าวเปิดตัวโครงการใหม่แกะกล่อง **“J-MAT Brand Planning Competition”** เวทีแข่งขันประกวดแผนการ **“สร้างแบรนด์”** สำหรับนิสิต นักศึกษาระดับอุดมศึกษาทั่วประเทศ แบบไม่จำกัดชั้นปีและการรวมทีมต่างมหาวิทยาลัย เพื่อส่งเสริมการแสดงไอเดียอย่างสร้างสรรค์ และวางรากฐานเยาวชนสู่การเป็นนักสร้างแบรนด์แห่งอนาคต

**คุณชาคริต ดิเรกวัฒนชัย จากสมาคมการตลาดฯ กล่าวว่า** “เป็นเวลากว่า 55 ปี ที่สมาคมการตลาดแห่งประเทศไทย สนับสนุนการพัฒนานักการตลาดแห่งอนาคตมาโดยตลอด ภายใต้โครงการ J-MAT หรือ Junior Marketing Association of Thailand โดยสมาคมการตลาดฯ มุ่งสร้างประสบการณ์นอกห้องเรียน ผ่านกิจกรรมต่างๆ รวมถึงการประกวดแผนกลยุทธ์การตลาดด้วย **แต่ในโลกธุรกิจที่เปลี่ยนแปลงไป ทางสมาคมฯ เล็งเห็นว่า** **การสร้างแบรนด์ในโลกการตลาดยุคใหม่จะมีความสำคัญมากขึ้นเรื่อยๆ เพราะในยุคนี้ การสร้างแบรนด์คือการถ่ายทอดคุณค่าของแบรนด์ และการแบ่งปันความเชื่อและอุดมการณ์ของแบรนด์แก่ผู้บริโภคผ่านประสบการณ์ต่างๆ อย่างครบวงจร จึงได้ริเริ่มโครงการประกวดแผนการสร้างแบรนด์ขึ้น โดยพัฒนาจากความต้องการของตัวนิสิต นักศึกษาเอง**

**หัวใจของโครงการคือ การประกวดไอเดียที่มากกว่าแค่การแข่งขัน แต่จะเน้นการพัฒนาศักยภาพน้องๆ ผ่านการ L.E.A.D คือ**

**Learn เรียนรู้** เรื่องการสร้างแบรนด์จากมืออาชีพ

**Execute ลงมือ** ทดสอบไอเดียและแนวคิดที่นำเสนอ

**Advise ปรึกษา** พร้อมรับคำแนะนำเป็นแนวทางการพัฒนาจากผู้เชี่ยวชาญ

**Develop พัฒนา** นำไอเดียที่มีมาต่อยอดเป็นแผนการสร้างแบรนด์ที่ดีเยี่ยม

เพื่อให้ตอบโจทย์การเรียนรู้ที่เราวางไว้ **นอกเหนือจากเงินรางวัลและเงินสนับสนุนรวมกว่า 400,000 บาท พร้อมโล่รางวัลและเกียรติบัตรแล้ว ที่ผู้ชนะจะได้รับ ผู้ที่ผ่านเข้ารอบ 50 ทีม จะมีโอกาสได้เข้าร่วม  
เวิร์คช็อปการสร้างแบรนด์ จากผู้คร่ำหวอดในวงการ** อาทิ คุณเมธี จารุมณีโรจน์ นักสร้างแบรนด์   
ผู้ก่อตั้งบริษัท BrandAholics ผู้มีประสบการณ์ทำงานในองค์กรชั้นนำอย่าง P&G (Asia/USA), Ogilvy ขณะที่ผู้ที่ผ่านเข้ารอบ 10 ทีมสุดท้าย จะได้รับงบประมาณเพื่อเปิดโอกาสให้ได้ทดลองทำกิจกรรมที่เกี่ยวข้องกับการสร้างแบรนด์จริง 20,000 บาทต่อทีม ก่อนนำผลมาเสนอต่อหน้าคณะกรรมการ พร้อมรับคำแนะนำจากกูรูการตลาดและการสร้างแบรนด์อย่างใกล้ชิด เพื่อส่งเสริมการเรียนรู้ร่วมกัน อาทิ คุณสุรศักดิ์ เหลืองอุษากุล ผู้ก่อตั้งและหัวหน้าทีมวางแผนและไอเดียจาก Brandbaker , คุณธัญนิธิ อภิชัยโชติรัตน์ ผู้เชี่ยวชาญด้านการตลาดบน Facebook ที่มีประสบการณ์สอนให้ CEO กว่าพันคน และ ผู้บริหารจากแบรนด์ SCG Green Choice อีกด้วย

สำหรับโจทย์ในการประกวดแผนการสร้างแบรนด์ครั้งนี้คือ **“SCG Green Choice : คุณเลือกเพื่อโลกได้”** เป็นเรื่องที่คนรุ่นใหม่ให้ความสนใจเป็นอย่างมาก คือ เรื่องของการสร้างพลังเพื่อขับเคลื่อนความเปลี่ยนแปลงเชิงบวกให้กับโลกของเรา โดยเฉพาะด้านสิ่งแวดล้อม”

**คุณฎายิน เกียรติกวานกุล เอสซีจี** กล่าวถึงที่มาของการร่วมจัดการประกวดครั้งนี้ว่า“วิกฤตโลกร้อน หรือ Climate Emergency ตลอดจนวิกฤตทรัพยากรที่เสี่ยงขาดแคลน ที่ส่งผลกระทบต่อทุกชีวิต การแก้ปัญหาเป็นสิ่งที่ทำคนเดียวไม่ได้ กลไกสำคัญคือต้องชวนทุกภาคส่วนออกมาช่วยกัน เอสซีจี ตระหนักถึงความสำคัญของวิกฤตนี้ จึงมุ่งดำเนินธุรกิจอย่างยั่งยืนด้วยกลยุทธ์ **ESG (Environmental, Social, Governance)** โดยหนึ่งในการขับเคลื่อนกลยุทธ์ดังกล่าว คือการพัฒนา **“SCG Green Choice”** ฉลากรับรองผลิตภัณฑ์ที่เป็นมิตรต่อสิ่งแวดล้อมของเอสซีจี ซึ่งถือเป็นบริษัทเอกชนรายแรกๆในไทยที่ออกฉลากเพื่อรับรองสินค้าและบริการเพื่อเป็นทางเลือกให้ผู้บริโภคได้มีส่วนร่วมในการรักษาสิ่งแวดล้อมไปด้วยกัน

**เอสซีจี มองว่าการประกวดครั้งนี้คือโอกาสที่ทำให้เยาวชนคนรุ่นใหม่ ซึ่งเป็นกลุ่มคนที่มีอุดมการณ์และพลังขับเคลื่อนที่ยิ่งใหญ่ และพร้อมจะสร้างการเปลี่ยนแปลงเพื่ออนาคตที่ดีกว่า โดยเฉพาะเรื่องสิ่งแวดล้อม ได้มามีส่วนร่วมกับโครงการนี้ ในการแสดงความคิดสร้างสรรค์ที่ช่วยให้ฉลาก SCG Green Choice เป็นที่รับรู้ในกลุ่มผู้บริโภค**

นอกเหนือจากการได้เรียนรู้เรื่องการสร้างแบรนด์อย่างครบวงจรผ่านการลงมือทำจริง ในโจทย์จริงขององค์กรที่อาจมีโอกาสนำไปใช้จริงแล้ว เวทีนี้จะเปิดโอกาสให้น้องๆ ได้เรียนรู้ ทำความเข้าใจกับปัญหาสิ่งแวดล้อม และมีส่วนร่วมในการแก้ไข ซึ่งจะเป็นผลดีกับน้องๆ ที่กำลังเติบโตมาเป็นกำลังสำคัญของการรักษาโลกใบนี้ที่พวกเขาต้องอยู่ไปอีกนาน”

สำหรับนิสิตนักศึกษาระดับปริญญาตรีที่สนใจสมัครเข้าร่วมแข่งขัน สามารถรวมทีม 2-5 คน ไม่จำกัดชั้นปี คณะ สาขา โดยจะศึกษาในมหาวิทยาลัยเดียวกันหรือต่างสถาบันก็ได้ แล้วมาสมัครได้ตั้งแต่วันนี้ – 10 พฤษภาคม 2565 ที่ : [https://www.marketingthai.or.th/JBPC](https://l.facebook.com/l.php?u=https%3A%2F%2Fwww.marketingthai.or.th%2Fjmat-brand-planning-competition1%2F%3Ffbclid%3DIwAR3ruZwEvcg8ivJ717Yt-wrDEwjuSmrpmh80VL3o6FC7HofXA47t9VnMqWQ&h=AT3OLUtquoN61v0CvwGtJnu5mBWPQSZvyxJvQoygVeSTU8Q4wNIzce62v-YAJfQCJkfR2o4lUhiqQQJWsZNmqWx2DlmLWb7kj5vhmg66VfrQy6UZYKN8tVD4Kju3sHZuGZ0gfwFdD7k7mQC-IKrQS-oUpA&__tn__=-UK-R&c%5b0%5d=AT2Uz59AewtI065O5zw-zzQXOfcbT9UWVVdGDgi9v7JF91rnm1iiLTuaC_OHQMgNAjeKHjbGgaiARrjv9d-xjTmC8fNW7LvZuFmYhXlLF9Vu7OawZGmaoFrE-uwzLYWFInAWgprkuYTnPTPDl-1er25Eu0gCWRjEbjnAGjsIBLf5R5I) หรืออ่านรายละเอียดเพิ่มเติมได้ที่ : Website : [www.marketingthai.or.th](http://www.marketingthai.or.th) / Facebook Page : J-MAT / Instagram : @jmat\_official หรือสอบถามรายละเอียดเพิ่มเติมได้ที่ : คุณจันทร์เพ็ญ ทานนท์ ผู้จัดการโครงการฯ 095-952-4453

**กำหนดการต่างๆ ของโครงการ (อาจมีการเปลี่ยนแปลงตามความเหมาะสม)**

1. ประชาสัมพันธ์ พร้อมเปิดรับสมัคร 8 เมษายน - 10 พฤษภาคม 2565
2. **ส่งแผนรอบที่ 1** ภายในวันที่ 10 พฤษภาคม 2565
3. วันประกาศผล 50 ทีม 18 พฤษภาคม 2565
4. เวิร์คช็อปการสร้างแบรนด์ สำหรับผู้เข้ารอบ 50 ทีม 26-27 พฤษภาคม 2565
5. **ส่งแผนรอบที่ 2** 3 มิถุนายน 2565
6. วันประกาศผล 10 ทีมสุดท้าย 13 มิถุนายน 2565
7. **รับงบประมาณ ลงมือทำผลงานจริง 1 เดือน**  13 มิถุนายน - 13 กรกฎาคม 2565
8. เยี่ยมชม SCG Experience ปลายเดือนมิถุนายน 2565
9. **นำเสนอผลงานรอบ 10 ทีมสุดท้าย** 15 กรกฎาคม 2565
10. **ประกาศผลผู้ชนะ และมอบรางวัล** 15 กรกฎาคม 2565